By Tempo Timor June 17, 2020 10627\nDeputada CNRT, Fernanda Lay rakut malu ho Deputada KHUNTO, Olinda Guterres iha Plenaria Parlamentu Nasional (16/6) Foto Suplai\nKazu entre deputada bankada KHUNTO Olinda Guterres ho deputada Bankada CNRT Fernanda Lay akontese bainhira deputada Fernanda Lay ko'alia lian portuges ba governu relasiona ho audensia publiku iha plenaria Parlamentu Nasional.\n"Ami la hatene portuges, tanba ne'e husu ba deputadu sira halo intevensaun ho lian tetun," dehan deputada Olinda Guteres iha PN, Kuarta (17/06).\nDeputada Fernanda Lay la simu ho deklarasaun ne’e no hatete katak deputadu sira ko'alia lian portuges iha PN bazeia ba Konstituisaun RDTL artigu 13 ne’ebé hatete lian portuges no tetun nu’udar lian ofisial.\nKontradisaun ne’e hahú hamosu emosaun entre deputada na’in rua ne’e no hahú sadik-malu.\n"O hira fali, ha’u la eskola ha’u la komprende saida mak ita-boot ko'alia, se ita-boot koalia portuges ne'e oinsa mak povu bele rona saida mak ita-boot koalia," dehan Olinda.\nMaibé Fernanda Lay hatan: "Ha'u koalia portuges, lian portuges tanba Konstituisaun mak fó dalan, se lakohi koalia lian portuges di’ak liu hasai tiha artigu 13 Konstituisaun RDTL."\nHafoin koalia nune’e, ho emosaun deputada Fernanda Lay hakat kedas ba deputada Olinda Guteres hodi hamosu asaun brutalizmu.\n« Dom Carlos Reza ba Timoroan iha Norte Irlánda atu Hadomi-Malu Fidelis: Maske Seidauk Tama ASEAN, RH no Ekonómia TL Di'ak Liu Membru Balun »